	Малки ловни отряди сновяха напред-назад, когато останалите спираха да почиват, а дори и когато племето бавно продължаваше по пътя си с не повече миля в час. Понякога групата вземаше със себе си и млади жени. За разлика от по-примитивните племена, населяващи Света на нивата, жените на това племе не бяха ангажирани цял ден с правенето на различни предмети, със събирането и приготвянето на храна, или с отглеждане на деца. В задълженията им влизаше да наглеждат стадото, да се редуват в грижите за децата, понякога да оформят прави клони в копия или да гравират бумеранги. Иначе нямаше какво чак толкова да правят. По-силните измежду младите излизаха на лов, а понякога участваха и в нападения.